એણે લગભગ દરેક પત્રમાં પોતાનો એક નવો ફોટોગ્રાફ મોકલ્યો હતો. મારી પાસે દસ-પંદર ફોટોગ્રાફ ભેગા થઈ ગયા હતા. દરેકમાં એ અલગ અલગ છટા, અલગ અલગ અંગભંગી અને અલગ અલગ અદામાં, અલગ અલગ ડ્રેસમાં હતી. ભૂપત તો આ જોઈને કહેતો કે યાર તું તો અપ્સરાને પરણવાનો છે. ત્યારે મારા મનમાં અભિમાન છવાઈ જતું. ક્યારેક એ એમ કહેતો કે આ ફોટોગ્રાફ્સમાં બસ એક જ વસ્તુ ખૂટે છે ‘કઈ ?’ એમ હું પૂછતો ત્યારે એ કહેતો કે : ‘તારા હોઠનાં બે આછાં આછાં નિશાન’. મારામાં રોમાંચની એક લહેર દોડી જતી આ સાંભળીને.